Diari Oficial de la Generalitat Valenciana


Sumari del DOGV 9338, del 13-05-2022 (2022/4050)

RESOLUCIÓ de 20 d'abril de 2022, del delegat especial de València de l'Agència Estatal d'Administració Tributària, per la qual es deleguen determinades competències en els delegats especials adjunts i en els delegats de l'Agència del seu àmbit territorial.
----------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9338

Data del DOGV
:   13-05-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/4050


Data del document
:   20-04-2022

Organisme emissor
:   Agència Estatal d'Administració Tributària. Delegació Especial de València

Tipus de document
:   Resolució

RESOLUCIÓ de 20 d'abril de 2022, del delegat especial de València de l'Agència Estatal d'Administració Tributària, per la qual es deleguen determinades competències en els delegats especials adjunts i en els delegats de l'Agència del seu àmbit territorial. [2022/4050]  
La Resolució de 27 d'octubre de 2021, de la Presidència de l'Agència Estatal d'Administració Tributària (d'ara en avant, Agència Tributària), sobre delegació de competències en l'àmbit de gestió tributària, conté l'autorització de la Presidència de l'Agència Tributària perquè els delegats especials puguen delegar l'exercici de les competències regulades en l'article 144.4 del Reglament general de les actuacions i els procediments de gestió i inspecció tributària i del desplegament de les normes comunes dels procediments d'aplicació dels tributs, aprovat pel Reial decret 1065/2007, de 27 de juliol (d'ara en avant, RGAT), en els delegats especials adjunts en els casos de les delegacions especials d'Andalusia, Ceuta i Melilla, de Catalunya, de Madrid i de València, així com en els delegats de l'Agència Tributària per a totes les delegacions especials de l'Agència Tributària.  
  
La Resolució de 22 de gener de 2013, de la Presidència de l'Agència Estatal d'Administració Tributària, sobre organització i atribució de competències en l'àrea de recaptació, mitjançant una modificació de data 13 de gener de 2021, conté explícitament en l'apartat quatre.2 l'autorització perquè els delegats especials puguen delegar les competències que tenen atribuïdes en l'apartat quatre.1 en els delegats de l'Agència Tributària, respecte a les persones o entitats adscrites als equips i grups regionals de recaptació o assignats a funcionaris amb competències de recaptació, qualsevol que siga la seua ubicació en la delegació especial, amb excepció de la corresponent a l'apartat quatre 1.7.h; el delegat especial haurà de comunicar-ho al departament de recaptació amb caràcter previ.  
La Resolució de 27 d'octubre de 2021, de la Presidència de l'Agència Tributària, sobre delegació de competències en l'àmbit de recaptació, conté l'autorització perquè la possibilitat de delegar les competències que els delegats especials tenen atribuïdes en l'apartat quatre.1 en els delegats de l'Agència s'estenga als delegats especials d'Andalusia, Ceuta i Melilla, de Catalunya, de Madrid i de València, amb les mateixes possibilitats i limitacions que conté l'apartat quatre.2 de la Resolució de 22 de gener de 2013.  
  
La Resolució de 27 d'octubre de 2021, de la Presidència de l'Agència Estatal d'Administració Tributària (d'ara en avant, Agència Tributària), per la qual s'aprova la delegació pels delegats especials de l'Agència Tributària de determinades competències en l'àmbit de les actuacions i procediments de recaptació i duanes i impostos especials, conté l'autorització de la Presidència de l'Agència Tributària per a delegar pels delegats especials de l'Agència Tributària en els delegats especials adjunts i delegats de l'Agència en el seu àmbit territorial l'exercici de les competències que s'esmenten a continuació regulades en el Reglament General de les actuacions i els procediments de gestió i inspecció tributària i en el desplegament de les normes comunes dels procediments d'aplicació dels tributs, aprovat pel Reial decret 1065/2007, de 27 de juliol (d'ara en avant, RGAT), en relació amb les actuacions que desenvolupen els òrgans territorials en matèria de duanes i impostos especials a què es refereix l'apartat tercer de la Resolució de 13 de gener de 2021, de la Presidència de l'Agència Tributària, sobre organització i atribució de funcions en l'àrea de duanes i impostos especials:  
  
a) La competència prevista en l'article 56 de l'RGAT sobre requeriments d'obtenció d'informació a determinades autoritats sotmeses al deure d'informar i col·laborar.  
b) La competència prevista en l'article 57.1 de l'RGAT sobre determinats requeriments d'obtenció d'informació a entitats dedicades al tràfic bancari o creditici.  
c) La competència prevista en l'article 182.2.b de l'RGAT per a la realització d'actuacions fora de la jornada laboral sense en consentiment de l'obligat tributari.  
Per tot allò, de conformitat amb el que estableix l'article 9 de la Llei 40/2015, d'1 d'octubre, de règim jurídic del sector públic, i conforme amb les aprovacions concedides per la Presidència de l'Agència Estatal d'Administració Tributària, resolc:  
  
Primer  
Delegar les competències regulades en l'article 144.4 de l'RGAT relatives a la denegació de l'alta en el Registre de Devolucions Mensuals (Registre d'Exportadors i altres Operadors Econòmics) en el delegat especial adjunt al qual se li atribueixen les funcions de direcció i supervisió de l'àrea de gestió tributària d'aquesta delegació especial.  
  
Delegar les competències regulades en l'article 144.4 de l'RGAT relatives al Registre d'Operadors Intracomunitaris en el delegat de l'Agència Tributària de Castelló respecte de tots els contribuents d'aquesta Delegació Especial de València.  
Delegar les competències corresponents a l'apartat quatre, número 1.1, Ajornaments, de la Resolució de 22 de gener de 2013, de la Presidència de l'Agència Estatal de l'Administració Tributària, sobre organització i atribució de competències en l'àrea de recaptació, en el delegat especial adjunt al qual se li atribueixen les funcions de direcció i supervisió en l'àrea de recaptació d'aquesta delegació especial.  
  
Delegar les competències corresponents a l'apartat quatre, números 1.4, Mesures cautelars, lletres a i c, i 1.7, Altres competències, lletra b, de la Resolució de 22 de gener de 2013, de la Presidència de l'Agència Estatal de l'Administració Tributària, sobre organització i atribució de competències en l'àrea de recaptació, en els delegats de l'Agència Tributària d'Alacant i Castelló, respecte de les persones i entitats adscrites als equips i grups regionals de recaptació o assignats a funcionaris amb competències de recaptació ubicats a les seus situades en la Delegació d'Alacant i Castelló, respectivament.  
  
Delegar les competències regulades en els articles 56 i 57.1 de l'RGAT en el delegat especial adjunt al qual se li atribueixen les funcions de direcció i supervisió de l'àrea de duanes i impostos especials en aquesta delegació especial.  
  
Segon  
Les delegacions de competències contingudes en aquesta resolució són revocables en qualsevol moment per l'òrgan que les confereix, que, tanmateix, podrà reclamar per a si el coneixement de qualsevol assumpte comprés en elles, quan circumstàncies d'índole tècnica, econòmica, social, jurídica o territorial ho facen convenient.  
  
Tercer  
1. L'exercici de competències delegades en virtut de la present resolució s'ajustarà a allò que disposa la Llei 40/215, d'1 d'octubre, de règim jurídic del sector públic.  
2. Les resolucions que siguen adoptades en l'exercici de les competències delegades establides en la present resolució hauran de fer expressa constància d'aquesta circumstància mitjançant la menció d'aquesta resolució i de la seua data de publicació en el Diari Oficial de la Generalitat Valenciana, en compliment d'allò que preveu l'article 9.4 de la Llei 40/2015, d'1 d'octubre.  
  
Quart  
La present resolució tindrà efectes l'endemà de la publicació en el Diari Oficial de la Generalitat Valenciana, i serà aplicable a tots els procediments no finalitzats en l'esmentada data.  
  
València, 20 d'abril de 2022.- El delegat especial de València: Manuel Javier Cabrera Pardo.